Kristian Thulesen Dahl (DF), 1998-01-15:
Jeg tror, man kan sige, at det står klart, at denne debat på mange måder er skelsættende i forhold til den indfødsretsdebat, der har været i det seneste års tid.
Den er skelsættende på den måde, at Venstre og De Konservative nu helt åbenlyst her i Folketingssalen giver sig i kast med at appellere til en hr. Steen Gade om et kompromis om kriterierne for at få dansk indfødsret.
Tidligere, jeg vil sige både under behandlingen af B 64 for ganske få måneder siden og specielt i den offentlige debat, fik man jo det klare indtryk, og befolkningen kunne i hvert fald ikke få andet indtryk, at Venstre og De Konservative nu havde nogle meget klare og også ultimative krav til at indgå en aftale med regeringen om kriterierne for tildelingen af dansk indfødsret, hvis aftalen skulle indgås på denne side af et folketingsvalg, ellers ville man afvente.
Debatten i dag, som tager udgangspunkt i en rapport, markerer et skifte.
Jeg har tidligere sagt, at det måske skyldes, at der er kommet en ny ordfører hos Venstre.
Det burde jo ikke i sig selv markere et skifte, men at der er sket et skifte, er der ingen som helst tvivl om. Det skal vi fra Dansk Folkepartis side meget beklage
Der er andre, der glæder sig over det.
Det gør regeringspartierne, og det gør SF.
Det har vi kunnet høre i debatten i dag.
Men vi skal fra Dansk Folkepartis side meget beklage den udvikling, fordi den naturligvis gør det meget, meget sværere nu at få nogle meget skærpede krav til kriterierne for tildeling af dansk indfødsret igennem. Ud over det synes vi ellers, det havde været godt at få den debat.
Det er en politisk vurdering, som Folketinget skal tage efter grundlovens § 44, om man ønsker at give hver enkelt udlænding, der bosætter sig her i Danmark, indfødsret, og efter hvilke kriterier man så ønsker at give indfødsret.
Det, vi har set, er jo, at tildelingen af indfødsret i Danmark er gemt hen i et Indfødsretsudvalg.
er det i al for høj grad foregået i lukkethed og uden for den offentlige debat, så det er kommet som et chok for den danske befolkning, hvor lemfældigt man egentlig tildeler dansk indfødsret i Danmark.
Det er kommet som et chok for den danske befolkning, at antallet af personer, der får dansk indfødsret, er så stort, som det er, og at man tre gange om året her i Folketingssalen stemmer igennem, at flere tusinde mennesker skal have
dansk indfødsret hvert eneste år, uden at man har nogen behandling af de enkelte ansøgere, men at man stemmer en bloc.
Selve de her ting er desværre kommet som en overraskelse for mange i den danske befolkning, og det er jo
, fordi man ikke har haft en offentlig debat om det.
Det er, fordi der har været disse forkromede forlig mellem de store partier, det store brede flertal herinde i Folketinget, hvorefter man ikke har ønsket nogen debat om disse ting.
Det er også derfor, at når vi fra Dansk Folkepartis side har forsøgt at rejse en debat om kriterierne, når vi har skullet stemme om indfødsretslovene, har flertallet af ordførerne ikke ønsket at tage ordet. Vi ønsker, som det er fremgået, at få strammet betingelserne for tildelingen af dansk indfødsret, og jeg har tidligere i debatten sagt, og jeg vil gøre det her igen under ordførerindlægget, at vi faktisk synes, at B 64 efter det kommende folketingsvalg vil være et glimrende udgangspunkt for en diskussion her i Folketinget med et forhåbentlig nyt flertal, der så kan gennemføre i det mindste de krav, som er stillet i B 64. Jeg undrer mig altså som sagt over, at V og K ikke med kyshånd tager imod et sådant tilbud om at få gennemført deres egen politik om ganske få måneder, for det
ved vi jo kan være tilfældet, hvis vi får et regeringsskifte ved det folketingsvalg, vi skal have i år. Med hensyn til det forslag til vedtagelse, der er fremsat af det store flertal, vil jeg sige, at i Dansk Folkeparti synes vi egentlig ikke, det er et særlig dumt forslag. Vi kan faktisk følge mange af de ting, som står i det forslag til vedtagelse, f.eks. det punkt, som det også har været nævnt, der handler om god forvaltningsskik. Selvfølgelig skal der være det.
Det ønsker vi, og selvfølgelig vil vi gerne give det signal til regeringen, at sådan skal det være.
Det skal der være i hele den offentlige forvaltning, og det skal der selvfølgelig også være på dette område.
Der skal være klare, forståelige regler, og de skal selvsagt være offentlige.
Det er vi fuldstændig enige i.
Der skal være en effektiv og hurtig sagsbehandling inden for den offentlige forvaltning også på dette område.
Det, vi har et problem med i forslaget til vedtagelse, er såmænd heller ikke det med integrationsprocessen. Selvfølgelig kan der være nogle udlændinge, der ser frem til at få dansk statsborgerskab, og som siger: Så skal vi overholde de kriterier, der er stillet.
Og det gælder dermed også, hvis vi f.eks. stiller skrappere krav om, at man ikke må have begået kriminalitet, hvis man senere vil have
dansk statsborgerskab.
Så er der nogle, der i højere grad vil sige:
Aha, jeg skal nok lade være med at begå kriminalitet, for så får jeg ikke statsborgerskab i Danmark
Det er da positivt.
Det kan da ganske rigtigt
være et vigtigt middel til at blive integreret
, så det er egentlig heller ikke det.
Men vi føler, at forslaget til vedtagelse tager udgangspunkt i det helt forkerte, nemlig i noget andet end det, der er så stort behov for, nemlig at få strammet kriterierne.
Derfor vil jeg afslutningsvis fremsætte følgende: Forslag til vedtagelse